Byrådet gav grønt lys til to meget omstridte byggeprojekter - i Thorvaldsensgade og langs Skovvejen.

Annonce

To af den seneste tids mest omstridte byggeprojekter gik på det nærmeste glat igennem, da de torsdag aften var til endelig vedtagelse i byrådet.

Byrådet har nu givet grønt lys for et byggeprojekt i Thorvaldsensgade, der kommer til at se nogenlunde sådan ud. Illustration fra lokalplanen.

Det gælder planerne om at opføre et syv etagers boligbyggeri på Stenhuggergrunden mod åen i Thorvaldsensgade. Et projekt, der betyder, at planerne om at lave et større, rekreativt område på stedet, hvor åen møder midtbyen, ikke bliver til noget.

I nærområdet er det ikke lige frem klapsalver, der har mødt byggeplanerne i Thorvaldsensgade, som Er Invest K/S - ejet af datteren af den afdøde restauratør Jacob Evar, Dina Ahuva Evar Berthelsen - står bag.

Og den manglende forståelse fra omgivelserne gælder også planerne om at bygge seks punkthuse med i alt 42 lejligheder på den i dag ubebyggede, østlige side af Skovvejen ned mod lystbådehavnen. Det byggeri - i op til 18 meters højde og med en fem meter høj parkeringskælder over jorden - er blevet mødt med omfattende indsigelser fra borgere i området og fra kommunens eget Kulturmiljøråd. Det bliver for højt og kommer til at blokere for udsigten fra Skovvejen mod Aarhus Ø og omvendt, har kritikken lydt.

Lokalplanen for byggeriet i Thorvaldsensgade blev i byrådet vedtaget med alle stemmer mod Enhedslistens tre.

»Vi føler, at vi står ret alene her i byrådet. Det er min klare fornemmelse, at vi ude blandt borgerne har en langt bredere opbakning. Min fornemmelse er, at der udenfor rådhusets mure er opbakning til at fastholde kommuneplanens intentioner om en afslutning på den grønne kile på det sted - og ikke et byggeri,« sagde Peter Hegner Bonfils (El).

Han - og Enhedslisten - var ikke helt alene - men næsten - i modstanden mod byggeprojektet på Skovvejen. Og Peter Hegner Bonfils kunne et stykke hen ad vejen gentage sit indlæg om Thorvaldsensgade.

»Igen er min fornemmelse, at borgerne er mere enige med os end med byrådsflertallet. Det er rigtig ærgerligt, at byrådet nu tillader, at der bliver bygget noget i retning af en aflang Bestseller-bygning på hele strækningen ned ad Skovvejen. Det risikerer at blive en mur mellem byen og Aarhus Ø - stik mod det, der ellers er kommunens intentioner,« sagde Peter Hegner Bonfils.

Helt alene stod Enhedslisten ikke. Heller ikke SF kunne godkende forslaget til lokalplan for Skovvejsbyggeriet.

»Vi kan ikke tilslutte os et projekt, hvor man tillader, at boliger bliver bygget oven på et parkeringsdæk, der stikker fem meter op over jorden,« sagde Jan Ravn Christensen (SF).

Ingen politikere fra nogle af de øvrige partier tog ordet til de to byggesager.